ทหารไทยปลื้มไตรมาสแรกทำกำไร 707 ล้านบาท
TMB รายงานผลประกอบการประจำไตรมาส 1 ปี 2553 ทำกำไรสุทธิ 707 ล้านบาท คุณภาพสินทรัพย์แข็งแกร่งยิ่งขึ้น และมีระดับเงินกองทุนที่สูง
20 เม.ย. 2553

TMB รายงานผลประกอบการประจำไตรมาส 1 ปี 2553 ทำกำไรสุทธิ 707 ล้านบาท คุณภาพสินทรัพย์แข็งแกร่งยิ่งขึ้น และมีระดับเงินกองทุนที่สูง
นายบุญทักษ์ หวังเจริญ ประธานเจ้าหน้าที่บริหาร ธนาคารทหารไทย กล่าวว่า สินเชื่อด้อยคุณภาพ (NPL) และสินทรัพย์รอการขายปรับตัวดีขึ้นเมื่อเทียบกับไตรมาสที่แล้วและไตรมาส 1 ของปี 2552 ธนาคารมีสินเชื่อด้อยคุณภาพลดลงเหลือ 52,727 ล้านบาทจาก 54,095 ล้านบาทในไตรมาสที่แล้วและจาก 73,957 ล้านบาทในไตรมาส 1 ของปี 2552 จากการจัดการสินเชื่อด้อยคุณภาพอย่างต่อเนื่อง ซึ่งก็ทำให้สัดส่วนสินเชื่อด้อยคุณภาพลดลงเหลือร้อยละ 12.1 จากร้อยละ 12.7 ในไตรมาสที่แล้วและร้อยละ 16.0 ในไตรมาส 1 ของปี 2552 ส่วนสินทรัพย์รอการขายก็ได้ลดลงเหลือเพียง 9,887 ล้านบาท จาก 11,132 ล้านบาทในไตรมาสที่แล้วและจาก 17,026 ล้านบาทในไตรมาส 1 ของปี 2552 ทำให้สัดส่วนสินทรัพย์รอการขายต่อสินทรัพย์ลดลงเหลือเพียงร้อยละ 1.8
งบการเงินของธนาคารยังคงมีสภาพคล่องสูง โดยเงินสด รายการระหว่างธนาคารและเงินลงทุนในไตรมาส 1 ปี 2553 มีสัดส่วนร้อยละ 33.8 ของสินทรัพย์ที่ก่อให้เกิดรายได้ เทียบกับร้อยละ 29.3 ในไตรมาส 4 ของปี 2552 สัดส่วนเงินให้สินเชื่อต่อเงินฝากลดลงเหลือร้อยละ 88.4 จากร้อยละ 90.3 ในไตรมาส 4 ปี 2552 ธนาคารมีโครงสร้างเงินฝากที่แข็งแกร่ง โดยมีเงินฝากกระแสรายวันและออมทรัพย์คิดเป็นสัดส่วนร้อยละ 52.1 ของเงินฝากทั้งสิ้น เพิ่มจากร้อยละ 49.5 ในไตรมาส 4 ของปี 2552 นอกจากนี้ ธนาคารยังดำรงเงินกองทุนตามกฎหมายในระดับสูง โดยมีเงินกองทุนทั้งสิ้นต่อสินทรัพย์เสี่ยงในไตรมาสนี้อยู่ที่ร้อยละ 16.4 จากร้อยละ 17.1 ในไตรมาส 4 ของปี 2552 ซึ่งสูงกว่าอัตราขั้นต่ำร้อยละ 8.50 ที่ธนาคารแห่งประเทศไทยกำหนด
นายบุญทักษ์กล่าวเพิ่มเติมด้วยว่า ในไตรมาสแรกของปีนี้ TMB มีความก้าวหน้าในการดำเนินการโครงการ HR Transformation ซึ่งมีวัตถุประสงค์ที่จะทำให้ TMB เป็นองค์กรที่มีประสิทธิภาพมุ่งเน้นผลงานเป็นหลักและตอบแทนการปฏิบัติงานของพนักงาน ตามผลงาน ความสามารถ และสอดคล้องกับตลาดสำหรับแต่ละบทบาทหน้าที่ลักษณะงาน เพื่อรักษาบุคลากรที่มีคุณภาพ และเพิ่มโอกาสในการพัฒนาบุคลากรของธนาคารให้สามารถทำงานได้เต็มศักยภาพ มีความก้าวหน้าในอาชีพการงานอย่างแท้จริง เพื่อการเป็นธนาคารไทยชั้นนำ มาตรฐานระดับโลก มีการเติบโตที่ยั่งยืน และตอบสนองความต้องการของผู้มีส่วนร่วมทุกฝ่าย ทั้งลูกค้า ผู้ถือหุ้น พนักงาน และสังคม